<classify> WATANZANIA wametakiwa kuhakikisha amani ya nchi na mazingira, vinakuwa vipaumbele vya kila mmoja katika mwaka 2020. Wametakiwa kujua kuwa amani ni zawadi kutoka kwa Mungu, hivyo ni jukumu la kila mmoja kuitunza kwa faida ya maendeleo ya wote.Pia, wameombwa kujitathimini na kujipima ili kuona kama yale yote waliyotakiwa kuyafanya kuanzia ngazi ya familia hadi taifa, yamezingatia weledi na uwajibikaji kwa kiwango gani ili kujipanga kwa mwaka 2020.Hayo yamebainishwa na Askofu Mkuu wa Jimbo Kuu Katoliki la Dar es Salaam, Yuda Thadeus Ruwaichi kwenye Ibada ya Misa Takatifu ya Krismasi katika Kanisa Kuu la Mtakatifu Yosefu.Askofu Mkuu Ruwaichi aliwataka waumini kumruhusu Yesu Kristo, azaliwe katika miyo yao, maisha yao, familia zao ili aakisi mipango na uwajibikaji wao. Alisema kupitia Sikukuu ya Krismasi, Yesu anatoa ujumbe kwa watu wote kuishi maisha yenye unyoofu, haki, ukweli na huruma kwa kuwa hata Mungu huwahurumia watu wanapoanguka dhambini.Tujipange vizuri kuwa watu wa Mungu, wanyoofu na tunaoshuhudia ukweli, tunapoelekea mwisho wa mwaka tujitathimini na kujipima ili tuone kama yale yote tuliyoyafanya yamezingatia weledi na uwajibikaji, alisema Askofu Mkuu Ruwaichi.Katika kujitathimini na kujipima huko, aliwataka Watanzania kutunza mazingira wanapomalizia mwaka 2019 na kuuanza mwaka mpya wa 2020. Alisema changamoto inayozikabili familia, taifa na dunia kwa sasa ni uharibifu wa mazingira. Kutokana na changamoto hiyo, alitoa wito kwa wananchi wote kuanzia ngazi ya familia hadi taifa kutunza mazingira ili mazingira nayo yawatunze na kuwafaa kizazi cha sasa na kijacho.Kwa upande wake, Bahati Mkapi ambaye alishiriki Ibada ya Misa ya Krismasi kanisani hapo jana, alisema Krismasi iwakumbushe watu kuishi maisha yenye hofu ya Mungu na kupendana.Watanzania tuendelee kupendana, tutendeane mema na tushirikiane, Krismasi itukumbushe wajibu wetu wa kuishi mafundisho ya Yesu, alisema Japhet Taratibu muumini wa Parokia ya Mt. Yosefu.  <topic>: kitaifa 